പൊതുമേഖല സ്ഥാപനങ്ങള് ലാഭത്തിലാക്കുക ലക്ഷ്യം: മന്ത്രി പി. രാജീവ് കാഞ്ഞങ്ങാട്: പൊതുമേഖല സ്ഥാപനങ്ങള് സംരക്ഷിക്കുകയും അതിലൂടെ മെച്ചപ്പെട്ട പ്രവര്ത്തനം സാധ്യമാക്കി ലാഭമുണ്ടാക്കി പ്രവര്ത്തിപ്പിക്കുകയുമാണ് സര്ക്കാരിന്റെ നയമെന്ന് വ്യവസായകയര് വകുപ്പ് മന്ത്രി പി. രാജീവ് പറഞ്ഞു. സര്ക്കാരിന്റെ നൂറുദിന പദ്ധതിയില് ഉള്പ്പെടുത്തി കാഞ്ഞങ്ങാട് പുതുക്കൈയില് നിര്മിച്ച ഹൈടെക് കയര് ഡീഫൈബറിംഗ് യൂണിറ്റിന്റെ ഉദ്ഘാടനം ഓണ്ലൈനായി നിര്വഹിക്കുകയായിരുന്നു മന്ത്രി. സംസ്ഥാനത്ത് ലഭ്യമായ ചകിരിയുടെ 18 ശതമാനം മാത്രമാണ് നിലവില് വ്യാവസായിക ആവശ്യങ്ങള്ക്കായി ഉപയോഗിക്കപ്പെടുന്നത്. ഇതില്നിന്ന് 35 ശമാനം മാത്രമേ മൂല്യവര്ധിത ഉത്പന്നമായി മാറുന്നുള്ളു. ഇത് 45 ശതമാനമായി ഉയര്ത്താന് ലക്ഷ്യമിട്ടാണ് ഹൈടെക് കയര് ഡീഫൈബറിംഗ് യൂണിറ്റുകള് സ്ഥാപിക്കുന്നത്. ഇത്തരം സംരംഭങ്ങള് ആവിഷ്കരിക്കുന്നതിലൂടെ കര്ഷകന് മികച്ച വരുമാനം ലഭിക്കുന്നതിനൊടൊപ്പം ചകിരിയുടെ വില നിയന്ത്രണം സാധ്യമാവുകയും ചെയ്യുമെന്ന് മന്ത്രി പറഞ്ഞു. ഇ. ചന്ദ്രശേഖരന് എംഎല്എ അധ്യക്ഷനായി. രാജ്മോഹന് ഉണ്ണിത്താന് എംപി മുഖ്യാതിഥിയായി. എന്.എ. നെല്ലിക്കുന്ന് എംഎല്എ, വ്യവസായ വകുപ്പ് പ്രിന്സിപ്പല് സെക്രട്ടറി എ.പി.എം. മുഹമ്മദ് ഹനീഷ് എന്നിവര് വിശിഷ്ടാതിഥികളായി. ജില്ലാ പഞ്ചായത്ത് പ്രസിഡന്റ് ബേബി ബാലകൃഷ്ണന്, കാഞ്ഞങ്ങാട് നഗരസഭ ചെയര്പേഴ്സന് കെ.വി. സുജാത, കിനാനൂര്കരിന്തളം പഞ്ചായത്ത് പ്രസിഡന്റ് ടി.കെ.രവി, വാര്ഡ് കൗണ്സിലര്, കെ.വി. സരസ്വതി, വ്യവസായ വകുപ്പ് അഡീഷണല് സെക്രട്ടറി കെ. അശോകന്, കയര്ഫെഡ് ചെയര്മാന് എന്. സായികുമാര്, കെസിസിപി മുന് ചെയര്മാന് ടി.കെ. ഗോവിന്ദന്, കേരള കയര് മെഷിനറി മാനുഫാക്ച്ചറിംഗ് കമ്ബനി എംഡി പി.വി. ശശീന്ദ്രന്, ജയദീപ് പോട്ഡാര്, ഡിഐസി ജനറല് മാനേജര് കെ. സജിത് കുമാര്, കയര് പ്രോജക്ട് ഓഫീസര് ആര്. സുരേഷ് ബാബു, വിവിധ സംഘടനാ പ്രതിനിധികളായ എ. മാധവന്, ഇ. മോഹനന്, കെസിസിപി മാനേജിംഗ് ഡയറക്ടര് ആനക്കൈ ബാലകൃഷ്ണന്, ഡയറക്ടര് പി.കെ. ഹരിദാസ് എന്നിവര് പ്രസംഗിച്ചു.